Infoagentuuride AFP ja Reuters teatel jäid  Ida-Liibanonis Bekaa orus kadunuks seitse arvatavalt Eestist pärit turisti, väidetavalt on ratastega reisinud turistid pantvangi võetud.    Soome uudisteportaal YLE vahendab, et kohalikud julgeolekuametnikud kinnitasid turistide jalgrataste leidmist, kuid turistidest endast pole jälgegi. "Nad ilmselt rööviti," ütles võimuorganite esindaja.    Pealtnägijate sõnutsi lükkasid maskides kurjategijad ohvrid kahte kaubikusse, lisaks oli röövlitel ka üks auto. Numbrimärgid sõidukitel puudusid. Suund  võeti Kfarzabadi linna poole, kus asub Palestiina vabastusorganisatsiooni tugipunkt.    Esialgsetel andmetel olid kõik röövitud turistid pärit Eestist, kuid lisaks jalgratastele leiti sündmuskohalt väidetavalt ka Ukraina isikudokumente. Seega võis mõni neist olla ka Ukrainast. Tunnistajate sõnutsi saabusid ratturid Liibanoni Süüriast. Ametlikud andmed röövi kohta puuduvad.    Välisministeeriumi pressiesindaja Minna-Liina Lind ütles Õhtulehe veebitoimetusele, et nemad on antud juhtumi  kohta kuulnud vaid meedia vahendusel. "Meieni otse infot pole jõudnud," sõnas ta. Hetkel tegeleb konsulaarosakond sellega, et teha kindlaks kadunud inimeste isikud. Lind märgib ka, et Liibanoni osas on väljas püsiv reisihoiatus, sinna reisida ei soovitata.    Eesti konsul: kadunud turistid on eestlased!    Eesti konsul Liibanonis ütles uudisteportaalile Reuters, et Liibanonis pantvangi võetud seitse turisti on eestlased.    Konsul Sami Kamouh sõnas, et Zahle võimuid võtsid  temaga ühendust ning ütlesid, et on leidnud dokumendid, mis kuulusid eestlastele.    Ratastega reisinud turistid jäid kadunuks Bekaa orus, nad topiti kahte numbrimärgita kaubikusse. Pole veel selge, kas röövimine on seotud poliitikaga. BBC vahendab, et antud orus omab tugevat kontrolli islamiliikumine Hezbollah.    Postimees märgib muuhulgas, et Bekaa org on islamistliku Hezbollah liikumise tugipunktiks, mis 1980. aastatel inimrööve korraldas.    Allikad: RahvusRinghääling, Õhtuleht, Postimees.